《水乐洞》
清代·顾仙根

入洞畏仰视，峭石高于头。暗步蹑滑径，晴昼忽夜幽。

石空泉愈响，澎湃水四流。我友发狂兴，大笑声不休。

手掬一勺水，为我澄双眸。洞外方畏暑，洞内疑清秋。

垣倾乱草荒，披拂登层丘。石上更有池，天巧非人锼。

贾氏曾构园，盛事遗灵羞。造化本无心，安用区薰莸。

我自出奇幻，人自恣冥搜。

作者简介：顾仙根，字藕怡，一字金香，兴化人。有《藕怡诗钞》。